b"\n_START_ARTICLE_\nEmma Watson\n_START_SECTION_\nZgodnje \xc5\xbeivljenje\n_START_PARAGRAPH_\nEmma Charlotte Duerre Watson se je rodila v Parizu, Francija, kot h\xc4\x8derka britanskih odvetnikov Jacqueline Luesby in Chrisa Watsona. Star\xc5\xa1i so jo poimenovali po njeni babici po o\xc4\x8detovi strani, ki je po poroki postala Emma Charlotte Duerre Watson. Ena izmed njenih babic je Francozinja, Tudi Emma Watson sama je do petega leta \xc5\xbeivela v Parizu. Kasneje, ko sta se njena star\xc5\xa1a lo\xc4\x8dila, se je skupaj z mamo in mlaj\xc5\xa1im bratom Alexom preselila v Oxfordshire, Anglija._NEWLINE_\xc5\xbde od \xc5\xa1estega leta dalje si je Emma Watson \xc5\xbeelela postati igralka in ve\xc4\x8d let se je \xc5\xa1olala na umetni\xc5\xa1ki \xc5\xa1oli Stagecoach, kjer se je u\xc4\x8dila petja, plesanja in igranja. Do desetega leta je \xc5\xbee nastopila v veliko \xc5\xa1olskih igrah, vklju\xc4\x8dno z igrama Arthur: The Young Years in The Happy Prince, vendar pred fran\xc5\xa1izo Harry Potter nikoli ni igrala v filmu ali televizijski seriji. \xc2\xbb\xc5\xa0e sanjalo se mi ni, kak\xc5\xa1ne razse\xc5\xbenosti je ta filmska serija,\xc2\xab\xc2\xa0je povedala v intervjuju z revijo Parade leta 2007. \xc2\xbb\xc4\x8ce bi, bi bila \xc5\xbee pokopana!\xc2\xab\n_START_SECTION_\nHarry Potter\n_START_PARAGRAPH_\nLeta 1999 se je za\xc4\x8delo izbiranje igralske ekipe za film Harry Potter in kamen modrosti, filmsko upodobitvijo istoimenskega romana britanske pisateljice J. K. Rowling. Agenti so Emmo Watson in njen talent odkrili preko njenega u\xc4\x8ditelja za igranje v Oxfordu in producenti filma so bili vidno o\xc4\x8darani nad njeno samozavestjo. Po osmih avdicijah, je producent David Heyman Emmi Watson in njenima soigralcema Rupertu Grintu in Danielu Radcliffeu povedal, da so izbrani za vloge Hermione Granger, Rona Weasleyja in Harryja Potterja. Rowlingova je Emmo Watson podpirala vse od njene prve avdicije._NEWLINE_Prvi film iz serije, film Harry Potter in kamen modrosti, izdan leta 2001, velja za prebojni film Emme Watson in je hkrati tudi njen debitantski film. Film je podrl rekorde za najbolje prodajan film v prvem dnevu od izzida in za najbolje prodajan film v prvem tednu od izzida ter tako postal najbolje prodajan film v letu 2001. Kritiki so nastope vseh treh glavnih igralcev pogosto omenjali v \xc4\x8dasopisih, pri tem pa so ve\xc4\x8dkrat izpostavili Emmo Watson; novinar revije The Daily Telegraph je njen nastop opisal kot \xc2\xbbodli\xc4\x8dnega\xc2\xab, novinar revije IGN pa je napisal, da je Emma Watson \xc2\xbbukradla bli\xc5\xa1\xc4\x8d drugih\xc2\xab. Emma Watson je za svoj nastop v filmu Harry Potter in kamen modrosti prejela pet nominacij za razne nagrade in svojo prvo nagrado Young Artist Award v kategoriji za \xc2\xbbnajbolj\xc5\xa1o mlado glavno igralko\xc2\xab._NEWLINE_Leto dni pozneje, torej leta 2002, je Emma Watson ponovno odigrala vlogo Hermione Granger v nadaljevanju serije, filmu Harry Potter in dvorana skrivnosti. Film sam je dobil me\xc5\xa1ane kritike, medtem ko so nastopi glavnih igralcev dobivali predvsem pohvale. Novinar revije Los Angeles Times je napisal, da so Emma Watson in njena soigralca med filmoma dozoreli, novinar revije The Times pa je kritiziral delo re\xc5\xbeiserja, Chrisa Columbusa, saj naj ne bi dal \xc2\xbbdovolj poudarka\xc2\xab\xc2\xa0na lik Emme Watson. Emma Watson je od nem\xc5\xa1ke revije Bravo za svoj nastop prejela nagrado Otto Award._NEWLINE_Leta 2004 je iz\xc5\xa1el tretji del iz serije Harry Potter, film Harry Potter in jetnik iz Azkabana. Emma Watson je bila s svojo vlogo zadovoljna, saj je bila bolj gotova v vlogi Hermione Granger, hkrati pa je svoj lik opisala kot \xc2\xbbkarizmati\xc4\x8dnega\xc2\xab\xc2\xa0in \xc2\xbbsijajnega za igranje\xc2\xab. Nastop Daniela Radcliffea so kritiki v glavnem kritizirali, saj so ga ozna\xc4\x8dili za \xc2\xbblesenega\xc2\xab, nastop Emme Watson pa so ve\xc4\x8dinoma hvalili: novinar revije The New York Times je o njenem nastopu napisal: \xc2\xbbK sre\xc4\x8di je nastop g. Radcliffea nadome\xc5\xa1\xc4\x8den z nastopom gd\xc4\x8d. Watson in njeno zaigrano nestrpnostjo. Harry se lahko hvali s svojimi ne\xc4\x8darovnimi sposobnostmi \xe2\x80\xa6 ampak Hermiona \xe2\x80\xa6 ta si zaslu\xc5\xbei najglasnej\xc5\xa1i aplavz za zagotovo ne\xc4\x8darobni in s strani \xc5\xbertve zaslu\xc5\xbeeni udarec Dreca Malfoyja.\xc2\xab \xc4\x8ceprav film Harry Potter in jetnik iz Azkabana ostaja najslab\xc5\xa1e prodajani film iz celotne serije, so nastop Emme Watson zelo hvalili in nagradili so jo z dvema nagradama Otto Awards in nagrado revije Total Film v kategoriji za \xc2\xbbotro\xc5\xa1ki nastop leta\xc2\xab._NEWLINE_V letu 2005 sta s filmom Harry Potter in ognjeni kelih obe, Emma Watson in serija filmov Harry Potter, dosegli nove mejnike. Film je postavil rekord za najbolje prodajan film v prvem tednu od izida. Kritiki so ve\xc4\x8dkrat omenjali Emmo Watson in njena najstni\xc5\xa1ka sodelavca; ve\xc4\x8dina jih je bila mnenja, da so v tem filmu pokazali tudi svojo zrelo plat. New York Times je njihov nastop opisal kot \xc2\xbbganljivo resnega\xc2\xab. Emma Watson je dejala, da se ji je najbolj sme\xc5\xa1na pri filmu zdela napetost med tremi glavnimi junaki. Dejala je: \xc2\xbbObo\xc5\xbeujem prepire \xe2\x80\xa6 mislim, da je tako veliko bolj realisti\xc4\x8dno, kot pa \xc4\x8de bi trdili, da nih\xc4\x8de izmed likov nima dolo\xc4\x8denih te\xc5\xbeav.\xc2\xab Emma Watson je bila nominirana za tri nagrade in dobila nagrado Otto Award. Kasneje tistega leta je bila Emma Watson s petnajstimi leti najmlaj\xc5\xa1a oseba, kar se jih je kdaj pojavilo na naslovnici revije Teen Vogue, kjer se je naslednji\xc4\x8d pojavila aprila 2009. Leta 2006 je Emma Watson zaigrala Hermiono Granger v igri Kralji\xc4\x8dina torbica na praznovanju 80. rojstnega dne kraljice Elizabete II. Angle\xc5\xa1ke._NEWLINE_Peti film iz fran\xc5\xa1ize Harry Potter, film Harry Potter in Feniksov red, je iz\xc5\xa1el leta 2007. Film je \xc5\xbee samo v prvem tednu od predvajanja zaslu\xc5\xbeil 332,7 milijonov $. Emma Watson je za svojo vlogo Hermione, ki jo je odigrala tudi v tem filmu, prejela nagrado National Movie Award v kategoriji za \xc2\xbbnajbolj\xc5\xa1i \xc5\xbeenski nastop\xc2\xab. Emma Watson, Rupert Grint in Daniel Radcliffe so v kitajskem gledali\xc5\xa1\xc4\x8du v Hollywoodu 9. julija 2007 pustili odtise rok, nog in palic, s katerimi snemajo fran\xc5\xa1izo Harry Potter skupaj z avtogrami._NEWLINE_Kljub uspehu petega filma iz serije, Harry Potter in Feniksov red, je prihodnost fran\xc5\xa1ize ostajala v dvomih, saj so vsi trije glavni igralci oklevali, preden so podpisali pogodbo za filmsko upodobitev zadnjih dveh knjig. Daniel Radcliffe je nazadnje podpisal pogodbo 2. marca 2007, Emma Watson pa se je precej bolj obotavljala. Povedala je, da odlo\xc4\x8ditev veliko pomembnej\xc5\xa1a, kot si kdorkoli lahko zamisli, saj bo, \xc4\x8de bo podpisala pogodbo, za nadaljnja \xc5\xa1tiri leta zavezana k snemanju filmov. A nazadnje je tudi Emma Watson priznala, da\xc2\xa0\xc2\xbb[vloge] Hermione nikoli ne bi mogla kar opustiti\xc2\xab, pogodbo pa je podpisala 23. marca 2007. Po sklenjeni pogodbi se je njena pla\xc4\x8da podvojila in za vsak film je dobila 2 milijona \xc2\xa3; povedala je, da \xc2\xbbso na koncu nad minusi prevladali plusi\xc2\xab. Snemanje \xc5\xa1estega filma iz fran\xc5\xa1ize se je za\xc4\x8delo pozno leta 2007, Emma Watson pa je snemala od 18. decembra 2007 do 17. maja 2008._NEWLINE_Film Harry Potter in Princ me\xc5\xa1ane krvi se je premierno predvajal 15. junija 2009; najprej so izid filma napovedali za november 2008. Glavne igralce, ki so bili takrat v poznih najstni\xc5\xa1kih letih, so kritiki kot vedno vzeli pod drobnogled in ugotovili, da so na isti stopnji igranja, kot vsi drugi igralci iz filma. Novinar revije Los Angeles Times jih je opisal kot \xc2\xbbobse\xc5\xbeen vodnik za sodobne igralce iz Velike Britanije\xc2\xab. Novinar revije The Washington Post je menil, da je bil to \xc2\xbbnajbolj o\xc4\x8darljiv nastop [Emme Watson] do zdaj\xc2\xab, medtem pa je novinar revije The Daily Telegraph glavne igralce opisal kot \xc2\xbbna novo osvobojene in napete igralce, ki si \xc5\xbeelijo v preostalih delih serije dati vse od sebe\xc2\xab._NEWLINE_Emma Watson je zadnja dva dela iz serije pri\xc4\x8dela snemati 18. februarja 2009, kon\xc4\x8dala pa 12. junija 2010. Zaradi finan\xc4\x8dnih razlogov in predolgega scenarija so film posneli v dveh delih. Prvi del, Harry Potter in svetinje smrti - 1. del, so izdali novembra 2010, drugi del, Harry Potter in svetinje smrti - 2. del, pa julija 2011.\n_START_SECTION_\nOstala filmska dela\n_START_PARAGRAPH_\nPrva vloga Emme Watson, ki ni bila povezana s fran\xc5\xa1izo Harry Potter, je bila vloga v BBC-jevem televizijskem filmu Baletni copatki, filmski upodobitvi istoimenskega romana pisateljice Noel Streatfeild. Re\xc5\xbeiserka filma, Sandra Goldbacher, je Emmo Watson ozna\xc4\x8dila kot \xc2\xbbpopolno\xc2\xab\xc2\xa0za vlogo Pauline Fossil: \xc2\xbbIma ob\xc4\x8dutljivo avro, ki te prisili, da jo pogleda\xc5\xa1!\xc2\xab Film Baletni copatki si je ob izzidu ogledalo ve\xc4\x8d kot 5,7 milijonov gledalcev, vendar je s strani kritikov ve\xc4\x8dinoma dobil slabe ocene. Emma Watson je dobila tudi glasovno vlogo princese Pee v animiranem filmu Povest o Despereauxu, otro\xc5\xa1ki komediji, v kateri sta poleg nje zaigrala \xc5\xa1e Matthew Broderick in Robbie Coltrane, s katerim je sodelovala \xc5\xbee v filmski seriji Harry Potter, kjer je igral Hagrida. Film Povest o Despereauxu je iz\xc5\xa1el v decembru 2008 in skupno zaslu\xc5\xbeila ve\xc4\x8d kot 87 milijonov $ dobi\xc4\x8dka. Ob izidu filma je Emma Watson ve\xc4\x8dkrat poudarila, da si po koncu snemanja serije Harry Potter \xc5\xbeeli oditi na univerzo._NEWLINE_Maja 2010 so poro\xc4\x8dali, da Emma Watson sklepa pogodbo za igranje v filmski upodobitvi romana The Perks of Being a Wallflower. Snemanje filma se je pri\xc4\x8delo poleti leta 2011. Istega meseca je oznanila, da bo zaigrala v videospotu glasbene skupine One Night Only, katere \xc4\x8dlan je tudi njen prijatelj George Craig, ki ga je spoznala med snemanjem oglasov za zimsko/poletno ogla\xc5\xa1evalsko kampanjo za Burberry leta 2010. Videospot za pesem \xc2\xbbSay You Don't Want It\xc2\xab\xc2\xa0so posneli 26. junija 2010, izdali pa 16. avgusta tistega leta na kanalu Channel 4. Njen prvi film po seriji Harry Potter je bil film My Week with Marilyn, v katerem je imela vlogo Lucy, asistentke kostumografa, ki odide na nekaj zmenkov z enim izmed glavnih junakov, Colinom Clarkom. Emma Watson je izrazila tudi zanimanje za igranje v muzikalu.\n_START_SECTION_\nModa in kariera fotomodela\n_START_PARAGRAPH_\nLeta 2008 so britanski mediji poro\xc4\x8dali, da bo Emma Watson nadomestila Keiro Knightley kot obraz modne hi\xc5\xa1e Chanel, vendar sta te govorice zanikali obe, tako Emma Watson kot Keira Knightley. V juniju 2009, ve\xc4\x8d mesecev po govoricah, da bo sodelovala s podjetjem Burberry in sicer kot obraz njihove nove kampanje; bila je tudi fotomodel njihove jesensko/zimske kolekcije obla\xc4\x8dil Burberry leta 2009. Kasneje se je skupaj s svojim bratom Alexom, glasbenikom Georgeom Craigom, Mattom Gilmourjem in Maxom Hurdom pojavila v oglasih za pomladno/poletno kolekcijo podjetja Burberry leta 2010. S svojo kariero fotomodela je nadaljevala \xc5\xa1e naprej, saj je marca 2011 posnela nekaj oglasov za podjetje Lanc\xc3\xb4me._NEWLINE_V septembru 2009 je Emma Watson potrdila svoje sodelovanje s podjetjem People Tree in modnim brandom Fair Trade. Emma Watson je z njimi sodelovala kot \xc2\xbbkreativna svetovalka\xc2\xab\xc2\xa0za People Tree, v sodelovanju z njimi pa je izdala pomladno kolekcijo obla\xc4\x8dil, ki je iz\xc5\xa1la v februarju 2010; linija vsebuje tudi obleke, ki so jih navdihnili slogi iz ju\xc5\xbene Francije in Londona. Kolekcija, ki jo je \xc4\x8dasopis The Times opisal kot \xc2\xbbzelo pametno\xc2\xab, je bila zelo ogla\xc5\xa1evana v tabloidih, kot so You, Heat, Teen Vogue, Cosmopolitan in People. Emma Watson, ki ji za njeno delo niso pla\xc4\x8dali ni\xc4\x8d, je priznala, da je bila konkurenca za kolekcijo zelo majhna, vendar je hkrati tudi trdila, da je \xc2\xbbmoda enkraten na\xc4\x8din za pooblastitev ljudi in jih izu\xc4\x8diti v spretnosti; raje, kot da dam denar v dobrodelne namene, ljudi prepri\xc4\x8dam v to, da kupujejo obleke in s tem poka\xc5\xbeejo, da sem lahko ponosna na svoje delo\xc2\xab; dodala je tudi: \xc2\xbbMislim, da se mladi ljudje kot sem sama vedno bolj zavedamo humanitarnih vpra\xc5\xa1anj v zvezi z modo in se \xc5\xbeelijo pravilno odlo\xc4\x8diti, vendar ni dosti izbire.\xc2\xab Emma Watson je s podjetjem People Tree sodelovala tudi pri oblikovanju njihove jesensko/zimske kolekcije leta 2010.\n_START_SECTION_\nZasebno \xc5\xbeivljenje\n_START_PARAGRAPH_\nEmma Watson je odrasla v lo\xc4\x8deni dru\xc5\xbeini, oba njena star\xc5\xa1a pa sta si po lo\xc4\x8ditvi na\xc5\xa1la novega partnerja. Njen o\xc4\x8de ima sina Tobyja in h\xc4\x8derki, identi\xc4\x8dni dvoj\xc4\x8dici, Nino in Lucy. Partner njene mame, njen o\xc4\x8dim, ima iz prej\xc5\xa1nje zveze \xc5\xa1e dva sinova, ki \xc2\xbburadno bivata skupaj z njo\xc2\xab. Poleg polbratov in polsester ima Emma Watson \xc5\xa1e enega brata, Alexandra \xc2\xbbAlexa\xc2\xab, ki se je pojavil v dveh filmih iz fran\xc5\xa1ize Harry Potter. Poleg tega sta se tudi njeni polsestri, Nina in Lucy, kot mlada Pauline Fossil (starej\xc5\xa1o je igrala Emma) pojavili v filmu Baletni copatki._NEWLINE_Po tem, ko se je Emma Watson preselila v Oxfordshire skupaj z mamo in bratom, se je za\xc4\x8dela \xc5\xa1olati na \xc5\xa1oli The Dragon, dokler se ni v juniju 2003 pre\xc5\xa1olala na dekli\xc5\xa1ko \xc5\xa1olo Headington, tudi v Oxfordshireu. Med snemanjem filmov je imela skupaj s svojimi soigralci najetega mentorja za pet ur na dan, saj je kljub temu, da se je osredoto\xc4\x8dila na snemanje, \xc5\xbeelela \xc5\xa1e naprej nadaljevati s \xc5\xa1olanjem. V juniju 2006 je Emma Watson preko organizacije GCSE pregledala svoje znanje iz desetih pomembnej\xc5\xa1ih predmetov in dobila osem odli\xc4\x8dnih ter dve ni\xc5\xbeji oceni. Zaradi svojih odli\xc4\x8dnih ocen je bila tar\xc4\x8da mnogih prijateljskih posmehljivk na snemanju fran\xc5\xa1ize Harry Potter. Leta 2008 je na preverjanju znanja dobila odli\xc4\x8dne ocene iz angle\xc5\xa1\xc4\x8dine, geografije in umetnosti, leta 2007 pa za zgodovino umetnosti._NEWLINE_Po tem, ko je opustila \xc5\xa1olanje, se je eno leto posvetila snemanju filmov, posnetih po romanu Harry Potter in svetinje smrti, ki se je za\xc4\x8delo 18. februarja 2009, vendar je medijem povedala, da si \xc2\xbbzagotovo \xc5\xbeelim oditi na univerzo\xc2\xab. Kljub \xc5\xa1tevilu razli\xc4\x8dnih zgodb, ki so jih pripovedovali mediji, da se bo po posneti seriji Harry Potter \xc5\xa1olala na kolid\xc5\xbeu Trinity v Cambridgeu, univerzi Columbia, univerzi Brown ali univerzi Yale, je Emma Watson na koncu dejala, da se nerada odlo\xc4\x8di za samo eno ustanovo in da bo, takoj ko se bo odlo\xc4\x8dila, na katero \xc5\xa1olo bo od\xc5\xa1la, to najprej objavila na svoji uradni spletni strani. V intervjuju z Jonathanom Rossom in Davidom Lettermanom je povedala, da namerava \xc5\xa1tudirati liberalno umetnost v ZDA. V juliju 2009 so se spro\xc5\xbeile \xc5\xa1e druge govorice o njeni izobrazbi: Revija The Providence Journal je poro\xc4\x8dala, da je Emma Watson izbrala univerzo Brown v Providenceu, Rhode Island. Emma Watson je svojo izbiro univerze posku\xc5\xa1ala skrivati, a sta jo po nesre\xc4\x8di izdala Daniel Radcliffe in producent David Heyman med intervjujem za promocijo filma Harry Potter in Princ me\xc5\xa1ane krvi. Emma Watson je svojo izbiro kon\xc4\x8dno tudi javno potrdila septembra 2009, ko se je za\xc4\x8delo \xc5\xa1olsko leto. Dejala je: \xc2\xbb\xc5\xbdelim si biti normalna \xe2\x80\xa6 to \xc5\xbeelim narediti pravilno, kot vsi ostali. Dokler ne bom vstopila in videla, da so vse povsod plakati filmov Harry Potter bo vse v redu.\xc2\xab Po osemnajstih mesecih \xc5\xa1olanja na \xc5\xa1oli Brown je Emma Watson oznanila, da bo za \xc2\xbbsemester ali dva\xc2\xab\xc2\xa0opustila \xc5\xa1olanje, da se osredoto\xc4\x8di na snemanje filmov Harry Potter in svetinje smrti - 1. del in Harry Potter in svetinje smrti - 2. del ter ostale projekte. Kasneje je oznanila, da bo s svojim \xc5\xa1tudijem nadaljevala jeseni, po poro\xc4\x8danju medijev preko programa izmenjave na kolid\xc5\xbeu Worcester v Oxfordu, zadnje leto pa naj bi zaklju\xc4\x8dila na univerzi Brown._NEWLINE_S svojim delom v fran\xc5\xa1izi filmov Harry Potter je do julija 2007 zaslu\xc5\xbeila ve\xc4\x8d kot 10 milijonov dolarjev, in priznala, da ji za denar nikoli ne bo potrebno delati - v marcu 2009 jo je revija Forbes uvrstila na \xc5\xa1esto mesto svoje lestivce \xc2\xbbnajbogatej\xc5\xa1ih mladih zvezd\xc2\xab v februarju 2010 pa je bila z 19 milijoni zaslu\xc5\xbeenimi $ imenovana za najbolje pla\xc4\x8dano \xc5\xbeensko v Hollywoodu. Kakorkoli \xc5\xbee, zanikala je, da bo pustila \xc5\xa1olo in postala poklicna igralka. Povedala je: \xc2\xbbLjudje ne morejo razumeti, zakaj tega no\xc4\x8dem \xe2\x80\xa6 ampak \xc5\xbeivljenje v \xc5\xa1oli me ohrani v stiku z mojimi prijatelji. Ohrani me v stiku z realnostjo.\xc2\xab Pravi, da podpira delo otro\xc5\xa1kih zvezd, saj je tudi sama zadovoljna s svojim delom. Kot otroku so ji star\xc5\xa1i in sodelavci pomagali njeno delo spremeniti v pozitivno izku\xc5\xa1njo. Emma Watson si je zelo blizu z Danielom Radcliffeom in Rupertom Grintom, ki ju je opisala kot \xc2\xbbedinstven sistem za podporo\xc2\xab\xc2\xa0ob vsem stresu, ki ga do\xc5\xbeivljajo ob filmskem delu, povedala pa je tudi, da sta po desetih letih skupnega dela \xc2\xbbzares kot moja brata\xc2\xab._NEWLINE_Emma Watson obo\xc5\xbeuje muharjenje, plesanje, petje, tenis, umetnost in hokej. Samo sebe je opisala kot \xc2\xbbnekoliko feministi\xc4\x8dno\xc2\xab, pravi pa tudi, da obo\xc5\xbeuje Johnnyja Deppa in Julio Roberts._NEWLINE_Emma Watson podpira dobrodelno organizacijo Wild Trout Trust. Organizaciji je \xc5\xbee ve\xc4\x8dkrat darovala nekaj svojih starih re\xc4\x8di, ki so jih pozneje prodali na dra\xc5\xbebah, katerih zaslu\xc5\xbeek je od\xc5\xa1el v dobrodelne namene."